b'\n_START_ARTICLE_\nSynkretisme\n_START_PARAGRAPH_\nSynkretisme (fra gresk: \xcf\x83\xcf\x85\xce\xb3\xce\xba\xcf\x81\xce\xb7\xcf\x84\xce\xb9\xcf\x83\xce\xbc\xcf\x8c\xcf\x82, synkretismos, som betyr bokstavelig \xc2\xabkretisk forbund\xc2\xbb, men har f\xc3\xa5tt betydningen sammenblanding) er et teknisk, teologisk begrep som betyr religionsblanding. Ordet brukes innen religionsvitenskap om det \xc3\xa5 sette sammen elementer fra ulike religi\xc3\xb8se kilder, det vil si religionsblanding._NEWLINE_Serapis (gresk \xce\xa3\xce\xad\xcf\x81\xce\xb1\xcf\x80\xce\xb9\xcf\x82) eller Sarapis (\xce\xa3\xce\xac\xcf\x81\xce\xb1\xcf\x80\xce\xb9\xcf\x82) er et eksempel synkretisk hellenistisk-egyptisk gud som ble bevisst opprettet p\xc3\xa5 ordre av Ptolemaios I av Egypt p\xc3\xa5 200-tallet f.Kr. Det var ment som et virkemiddel for \xc3\xa5 forene grekere og egyptere i hans ptolomeiske rike. Guden ble avbildet som en greker, men med egyptiske farger, og kombinerte ikonografi fra mange store religi\xc3\xb8se kulter som signaliserte b\xc3\xa5de overflod og gjenoppstandelse._NEWLINE_Synkretisme oppst\xc3\xa5r ofte i historien n\xc3\xa5r to kulturers religioner m\xc3\xb8tes og blandes. Uttrykket kan ogs\xc3\xa5 brukes om sammenblandinger fra ulike sekul\xc3\xa6re livssynstradisjoner. Det forekommer i flere religi\xc3\xb8se bevegelser og innen New Age._NEWLINE_Begrepet brukes ogs\xc3\xa5 i andre sammenhenger n\xc3\xa5r man forener to ulike parter.'